Ameerika mäed

Ameerika mäed (inglise keeles roller coaster) on lõbustusatraktsioon, kus sõidetakse järske pöördeid, tõuse ja langusi tegeval maapinnast kõrgemal õhus oleval rööbasteel. Inimesed sõidavad seal avatud vagunites. 

Teadaolevalt sai Ameerika mägede konstruktsiooni patendi esimesena LaMarcus Adna Thompson 1885. aastal Ameerika Ühendriikides. See käsitles Ameerika mägesid kui atraktsiooni, mis töötas New Yorgi meelelahutuspiirkonnas Coney Islandil alates 1884. aastast.

Atraktsiooni esineb lõbustus- ja teemaparkides kogu maailmas. Ameerika mägede rööbasrada ei pea ilmtingimata kulgema ringselt, mõnel puhul sõidetakse raja lõpust tagurpidi tuldud teed mööda tagasi. Kaks või rohkem teineteisega ühendatud vagunit moodustavad rongi. Enamikul Ameerika mägedel sõidetakse mitme vaguniga rongides, kus reisijad on kinnitatud oma istme külge. Kuid leidub ka atraktsioone, kus vagunid sõidavad rööbasteel ühekaupa.

Kategooria:Lõbustusatraktsioonid